Niclas Westerholm

**Niclas Westerholm** (s. 13. elokuuta 1997 Helsinki) on suomalainen jääkiekkomaalivahti, joka pelaa Ruotsin toiseksi korkeimmalla sarjatasolla HockeyAllsvenskan-joukkue Södertäljessä 9. tammikuuta 2026 asti kestävällä sopimuksella.

## Ura
### Seuraura
Westerholm on Karhu-Kissojen kasvatti. Hän voitti seurassa kauden 2012–2013 päätteeksi C-nuorten Mestispronssia. Kaudeksi 2015–2016 Westerholm siirtyi Pohjois-Amerikkaan Virginia/Mountain Iron-Buhlin high school-joukkueeseen.

Kaudeksi 2016–2017 Westerholm siirtyi Saimaan Pallon A-nuoriin. Hän jakoi varsin tasaisesti joukkueen torjuntavastuun Ville Ruokosen kanssa. Westerholm puki kauden aikana myös seitsemään SM-liigaotteluun, mutta hän jäi kuitenkin ilman peliaikaa. Maaliskuussa 2017 hän teki SaiPan kanssa vuoden mittaisen SM-liigasopimuksen.

Westerholm lähti kauteen 2017–2018 niin ikään SaiPan kolmosmaalivahtina ja A-nuorten ykkösmaalivahtina. Jussi Markkasen loukkaantuminen avasi hänelle syyskaudella paikan seuran SM-liigakokoonpanosta. Frans Tuohimaa oli torjunut kymmenessä peräkkäisessä ottelussa, kunnes Westerholm debytoi SaiPan maalilla 24. lokakuuta 2017 vieraissa Tapparaa vastaan. Hän torjui SaiPan 4–2-tappioon päättyneessä ottelussa 41 kertaa. Jukka Piirinen valitsi Westerholmin ottelun Alumnien tähtien kolmostähdeksi. Markkasen loukkaantumiset jatkuivat kauden mittaan, joten Westerholm toimi suurimman osan kaudestaan lopulta lähinnä kakkosmaalivahtina Tuohimaalle. Hän puki 40 runkosarja- ja viiteen pudotuspeliotteluun ja pääsi pelaamaan neljässä runkosarja- ja yhdessä pudotuspeliottelussa. Westerholm haki kauden aikana pelituntumaa myös kolmen ottelun verran lainalla Mestis-joukkue Heinolan Peliitoista.

Huhtikuussa 2018  Westerholm teki kolmivuotisen tulokassopimuksen Nashville Predatorsin kanssa. Häntä oli jonkin aikaa seurannut seuran kykyjenetsijä Janne Kekäläinen. Noin viikkoa myöhemmin SaiPa ilmoitti tehneensä Westerholmin kanssa 1+1-vuotisen jatkosopimuksen, mikä tarkoitti hänen pelaavan joukkueessa lainalla mahdollisesti ainakin kauden 2018–2019. Westerholm lähti kauteen niin ikään SaiPan kakkosmaalivahtina Frans Tuohimaalle. Hän pelasi kauden ensimmäisen ottelunsa runkosarjan viidennellä kierroksella 22. syyskuuta 2018 Oulun Kärppiä vastaan. Westerholm torjui ottelussa liigauransa ensimmäisen nollapelin. Hän torjui SaiPan 1–0-voittoon päättyneessä ottelussa 31 kertaa. Ari Lappalainen valitsi Westerholmin ottelun Alumnien tähtien kakkostähdeksi. Hän pelasi lopulta 15 runkosarjaottelua torjuen kaksi nollapeliä. Westerholm pelasi myös kaksi ottelua lainalla Mestis-joukkue Imatran Ketterässä. SM-liigakauden päätyttyä, huhtikuussa 2019 Predators kutsui hänet NHL-vahvuuteensa loukkaantumisten varalta. Predatorsin NHL-kauden päätyttyä Westerholm lähetettiin AHL-joukkue Milwaukee Admiralsin vahvuuteen. Hän ei kuitenkaan pukenut kevään aikana NHL- tai AHL-otteluihin. 

Kesäkuussa 2019 Westerholmin kerrottiin pelaavan myös kauden 2019–2020 vielä lainalla SaiPassa. Hän lähti kauteen niin ikään joukkueen ykkösmaalivahtina aisaparinaan tulokas Karolus Kaarlehto, joten SaiPan maalivahtikaksikko oli varsin kokematon Westerholmin 19 SM-liigaottelun aiempien kausien kokemuksella. Hän kantoi lopulta suurimman osan SaiPan torjuntavastuusta ja pelasi 40 runkosarjaottelua torjuen viisi nollapeliä.

Heinäkuussa 2020 Nashville Predators asetti Westerholmin ehdottomalle siirtolistalle. Koska mikään toinen NHL-seura ei napannut häntä vuorokauden kuluessa, Predators osti hänen sopimuksensa ulos. Westerholmin SaiPa-sopimuksessa oli optio kaudesta 2020–2021, jonka seura käytti hänen NHL-sopimuksensa purkauduttua. Helmikuussa 2021 Westerholm teki SaiPan kanssa vuoden mittaisen jatkosopimuksen, kuten taas saman vuoden syyskuussa kevääseen 2023 saakka.

*[[Ilta-Sanomat]]* uutisoi 23. tammikuuta 2023 Oulun Kärppien tehneen Westerholmin kanssa kahden vuoden sopimuksen, joka alkaisi kauden 2022–2023 päätyttyä, mutta SaiPan toimitusjohtaja Jussi Markkanen kuitenkin kiisti siirron tässä vaiheessa. Lopulta neljä päivää ennen siirtotakarajaa helmikuussa 2023 Kärpät tiedotti Westerholmin liittyvän joukkueeseen kevääseen 2025 ulottuvalla sopimuksella. Vastaavasti Kärpät lainasi maalivahti Niklas Kokon SaiPaan loppukauden kattavalla sopimuksella. Hän toimi loppukaudella pääasiassa kakkosmaalivahtina Leevi Meriläiselle. Westerholm pelasi neljässä runkosarja- ja yhdessä pudotuspeliottelussa, joista hän aloitti kaksi.

Kauteen 2023–2024 Westerholm lähti ennakkoon Kärppien ykkösmaalivahtina aisaparinaan nuori Niklas Kokko. Kokon pelatessa alle 20-vuotiaiden MM-kilpailuissa joukkue täydensi maalivahtiosastoaan Tomi Karhusella, jonka myötä Kokko siirtyi tammikuussa 2024 Pelicansiin. Westerholm pelasi tilastojen valossa parhaan SM-liigakautensa torjuen runkosarjassa 37 ottelussa 19 voittoa ja kolme nollapeliä. Hänen torjuntaprosenttinsa oli 91,1%. Westerholm jakoi kevätkaudella varsin tasaisesti Kärppien torjuntavastuun Karhusen kanssa ja kaksikkoa peluutettiin pudotuspeleissä vuorotellen, mutta Pelicansia vastaan pelatun välieräsarjan aikana Karhunen nousi lopulta Kärppien ykkösmaalivahdiksi. Westerholm voitti kauden päätteeksi SM-pronssia.

Westerholm lähti kauteen 2024–2025 Kärppien toisena maalivahtina Tomi Karhuselle, jolle hän jäi kauden edetessä kakkosmaalivahdiksi ja pelasi 18 runkosarjaottelua torjuntaprosentilla on 88,1%. Westerholm edusti joukkuetta kauden aikana myös Spengler Cupissa, jossa hän pelasi yhden ottelun. Siirtotakarajalla helmikuussa 2025 Kärppien maalivahtiosasto täydentyi Damian Claralla, jolloin Westerholm putosi lopulta Kärppien kolmosmaalivahdiksi ja pois joukkueharjoituksista. Hän ei mahtunut loppukaudella enää joukkueen kokoonpanoon.

Kauden 2025–2026 kynnyksellä syyskuussa 2025 Westerholmin uutisoitiin siirtyvän 9. marraskuuta asti kestävällä sopimuksella Tšekin Extraligan BK Mladá Boleslaviin. Seura hankki hänet ensisijaisesti paikkaamaan Vojtěch Mokryn loukkaantumista. Lokakuussa hän siirtyi kuukauden mittaisella sopimuksella samassa liigassa pelaavaan HC České Budějoviceen, kun joukkueen maalivahtiosastolta oli sivussa sekä Milan Klouček että Jan Strmeň. Joulukuussa Westerholmin vahvistettiin siirtyvän 9. tammikuuta 2026 asti kestävällä sopimuksella Ruotsin toiseksi korkeimmalla sarjatasolla HockeyAllsvenskan-joukkue Södertäljeen, kun Love Härenstam liittyi Ruotsin joukkueeseen alle 20-vuotiaiden MM-kilpailuihin.

### Maajoukkueura
Westerholm on pelannut Suomen A-maajoukkueessa kaksi ottelua. Hän teki A-maajoukkuedebyyttinsä Karjala-turnauksen toisessa ottelussa 13. marraskuuta 2021 Helsingin Hartwall Arenassa Tšekkiä vastaan. Westerholm torjui Suomen 4–2-voittoon päättyneessä ottelussa 29 kertaa.

## Tilastot

## Lähteet
*
*
*

### Viitteet